**ELŐTERJESZTÉS**

**Szombathely Megyei Jogú Város Közgyűlése**

**Kulturális, Oktatási és Civil Bizottsága 2020. szeptember 22-i ülésére**

**Javaslat a Nemzeti Összetartozás Emlékmű helyszínének meghatározására**

Szombathely Megyei Jogú Város Közgyűlése a 350/2016. (X.27.) Kgy. sz. határozatával elhatározta, hogy a trianoni tragédia emlékére a 2704 hrsz-ú közpark (Pelikán park) területének keleti részén köztéri műalkotást helyez el.

A Jogi és Társadalmi Kapcsolatok Bizottsága a 212/2017. (X.24.) JTKB számú határozatával javasolta a Közgyűlésnek, hogy a köztéri műalkotás helyszíne tekintetében módosítsa a 350/2016. (X.27.) Kgy. számú határozatát olyan módon, hogy helyszínként a Pelikán park helyett a Jókai parki szökőkút helye kerüljön megnevezésre.

Fentiekre tekintettel a Közgyűlés a 321/2017. (X.26.) Kgy. sz. határozatával módosította a 350/2016. (X.27.) Kgy. sz. határozatát, és egyetértett azzal, hogy a trianoni tragédia emlékére felállítandó köztéri szobor a Jókai parki szökőkút helyén kerüljön elhelyezésre. A Közgyűlés a fenti számú határozatban felkérte a polgármestert, amennyiben pénzügyi forrás rendelkezésre áll, a 310/2015. (X.28.) Korm. rendelet szerint nyílt művészeti tervpályázat kiírásáról és lefolytatásáról gondoskodjon.

A Közgyűlés 2020. február 27-i ülésén, a 48/2020. (II.27.) Kgy. sz. határozatával a Nemzeti Összetartozás emlékmű felállítására az Önkormányzat 2020. évi költségvetésében 3.000.000,- Ft előirányzatot biztosított, egyúttal felkérte Dr. Melega Miklós és Kopcsándi József Képviselő Urakat, hogy a trianoni békeszerződés 100. évfordulójával, valamint a műemlék felállításával kapcsolatban az érintett szervezetekkel a szükséges egyeztetéseket folytassák le.

A Nemzeti Összetartozás Szombathelyi Emlékbizottsága, melynek alapítói: Honderű Asztaltársaság, Klapka György Lovas Polgárőr és Hagyományőrző Egyesület, Polgári Egyesület Szombathelyért, Polgárok a Városért Egyesület, Rákóczi Szövetség Vas Megyei Szervezete, Szülőföld Kulturális, Sport és Örökségvédelmi Egyesület, az érvényben lévő közgyűlési határozatnak megfelelően az emlékmű helyszínét a Jókai parkban, a hivatalos utcanévtár szerint a Szent István parkban található egykori szökőkút helyén és annak környezetében jelölte ki, és az emlékmű tervpályázatát a szóban forgó helyszínre kívánja kiírni.

A Rumi Rajki Műpártoló Kör, a Vas Megyei Honismereti Egyesület, a Szombathelyi Szépítő Egyesület, valamint a város főépítésze a Nemzeti Összetartozás Szombathelyi Emlékbizottságának véleményével ellentétben a Pelikán park azon részét tartja a műemlék elhelyezésére alkalmasnak, ahol korábban a szovjet emlékmű állt. Álláspontjuk szerint a Pelikán park frekventált helyszíne a városnak, kulturált építészeti és tájépítészeti környezettel.

Az előzőekben vázolt ellentétes vélemények feloldására javaslom, hogy az emlékmű helyszínének meghatározására (Szent István park vagy Pelikán park) egy online szavazás kerüljön elindításra a www.szombathely.hu weboldalon. Az online szavazáson 2020. október 1-31. napjáig lehetősége lesz szavazni egy alkalommal minden Szent Márton kártyával rendelkező állampolgárnak a kártyáján szereplő azonosító megadásával.

Az online szavazás eredményéről a Közgyűlés tagjai a novemberi ülésen kapnak tájékoztatást.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2020. szeptember „ ”**

**/: Horváth Soma :/**

**HATÁROZATI JAVASLAT**

**…/2020. (IX.22.) KOCB számú határozat**

A Kulturális, Oktatási és Civil Bizottság a „Javaslat a Nemzeti Összetartozás Emlékmű helyszínének meghatározására” című előterjesztést megtárgyalta, és javasolja a Közgyűlésnek, hogy a Nemzeti Összetartozás emlékére felállítandó köztéri műalkotás helyszínének (Szent István park vagy Pelikán park) meghatározására 2020. október 1-31. között online szavazás kerüljön elindításra a [www.szombathely.hu](http://www.szombathely.hu) weboldalon a Szent Márton kártyával rendelkező állampolgárok részére.

**Felelős:** Putz Attila, a Kulturális, Oktatási és Civil Bizottság elnöke

Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Desits Zoltán, az Informatikai Iroda vezetője/

**Határidő:** 2020. szeptember 24.